Dyantyi wag nog, Chiliboy hoor gou | Netwerk24
Deur Tinus van Staden 18 Oktober 2019 06:24
Aphiwe Dyantyi tydens die Superrugby-reeks in aksie. Foto: Gallo Images
Verbode middels is vanjaar in albei dié Springbok-spelers se bloed gevind. Die groeihormoon zeranol is in Januarie in Ralepelle se monster gevind, terwyl Dyantyi in Julie positief getoets het vir die gebruik van die anaboliese steroïede matandiënoon, metieltestosteroon en LGD-4033.
Khalid Galant, die uitvoerende hoof van die Suid-Afrikaanse Instituut vir Dwelmvrye Sport (Saids), het aan Netwerk24 gesê geen verhoordatum is al vir Dyantyi se saak vasgestel nie.
Galant het bevestig dat Ralepelle se verhoorproses voltooi is ná vier sittings. Argumente word nou aan albei kante – Saids en Ralepelle se regspan – geformuleer.
"Geskrewe voorleggings sal binne die volgende paar weke gedoen word," sê Galant.
"Die tugkomitee (wat oor Ralepelle se lot moet besluit) sal waarskynlik eers in Desember op die vroegste 'n besluit kan neem."
Chiliboy Ralepelle kan voor die einde van die jaar sy lot hoor nadat die groeihormoon zeranol vroeër vanjaar in sy bloed gevind is. Foto: Gallo Images
Ralepelle hou vol hy het nie met opset zeranol gebruik nie en staan die bevinding teen. 'n Skorsing kan die einde van dié 33-jarige haker se loopbaan beteken. Hy is in 2014 vir twee jaar geskors vir die gebruik van 'n verbode middel.
In 2010 is opkikkers ook in sy bloed gevind, maar hy is onskuldig bevind nadat hy kon bewys die middels was in 'n proteïenaanvulling wat die Bokke aanbeveel het.
Dyantyi (25) se saak is nog in die beginstadium.
Die prokureur Gert van der Merwe, Dyantyi se agent, sê hulle sal meer kommentaar lewer wanneer hul ondersoek voltooi is.
"Ons is nog besig om al die inligting te bekom," sê Van der Merwe.
Dyantyi (25) het reeds voordat sy B-monster se uitslae aan die einde van Augustus bekend gemaak is, bevestig hy het positief getoets en ontken dat hy met opset of weens nalatigheid verbode middels ingekry het.
Die middels wat in sy bloed gevind is, regverdig volgens die Wêreldagentskap teen die gebruik van verbode middels, Wada, 'n skorsing van vier jaar.
Dyantyi is op 15 Junie ook getoets en geen tekens van verbode middels is tóé gevind nie.
Die onus rus nou op hom om te bewys hy het nie met opset verneuk nie, of was nie nalatig nie, het die sportdokter Jon Patricios vroeër aan Netwerk24 gesê.
Patricios dink dit is onwaarskynlik dat Dyantyi die middels per ongeluk ingeneem het en het gesê die betrokke middels word algemeen deur atlete gebruik wat met opset verneuk. Dit is middels wat ook gereeld deur liggaamsbouers gebruik word om spiere te bou.